
Nem invazív zsírmáj mérés kvantitatív ultrahang vizsgálattal

Bevezetés
A zsírmáj betegség világszerte egyre növekvő népegészségügyi problémát okoz. A nem alkoholos zsírmáj (NAFLD) steatohepatitisbe progrediálhat, mely akár életveszélyes következményeket vonhat maga után, ezért a korai felismerés nagy jelentőségű.
Célkitűzés
Kutatásunk célja az ultrahang alapú tissue attenuation imaging (TAITM) és tissue scatter distribution imaging (TSITM) paraméterek alkalmazhatóságának vizsgálata a máj zsírtartalmának meghatározására NAFLD-ben érintett pácienseknél.

Módszerek
Kutatásunkba 101 feltételezhetően NAFLD-ben érintett beteg bevonása történt prospektíven. A TAI és TSI méréseket a Samsung RS85A ultrahang készülékkel végeztük. A pácienseket három csoportba (a ≤5% MRI-PDFF, 5%-10% MRI-PDFF és ≥10%-os MRI-PDFF csoport) soroltuk a mágneses rezonancia képalkotás protondenzitás zsírfrakció (MRI-PDFF) mérés alapján számolt májzsír százalék alapján. A TAI, a TSI és az MRI-PDFF közötti korreláció meghatározására Spearman-féle korreláció elemzést alkalmaztunk, a klinikai változók közötti kapcsolat azonosítására többváltozós lineáris regresszió analízist használtunk. A TAI és TSI diagnosztikus teljesítményének meghatározása a vevő működési karakterisztika görbe (ROC) görbe alatti terület értékével (AUC) történt. A vizsgálók közötti reprodukálhatóságot osztályon belüli korrelációs együttható (ICC) számításával határoztuk meg.

Eredmények
Mind a TAI (ρ=0,78; p<0,001) mind a TSI (ρ=0,68; p<0,001) szignifikáns korrelációt mutatott az MRI-PDFF értékekkel. ROC görbe elemzés során a TAI és a TSI is jó teljesítményt mutatott az MRI-PDFF által meghatározott ≥5%-os (AUC=0,89 vs. 0,87) és a ≥10%-os (AUC=0,93 vs.0,86) steatosis kimutatásában.A TAI esetében csak az MRI-PDFF (β=1,03; p<0,001) volt független prediktor, míg TSI esetében mind az MRI-PDFF, mind a májkeménység (β= -0.86; p<0,001) független prediktornak bizonyult. A vizsgálók közötti reprodukálhatóság a TAI esetén kiváló (ICC=0,95), a TSI esetén közepes (ICC=0,73) volt.

Következtetések
Mind a TAI mind a TSI használható a zsírmáj súlyosságának megítélésére a klinikai gyakorlatban.
 



